Kim Valentin (V), 2025-12-05:
Tak til formanden.
I dag behandler vi endnu et af de forslag, hvor vi sådan helt generelt tager stilling til, at vores samfund bygger på nogle værdier, som vi ikke kan have forsvinder i dagligdagen: retfærdighed, ansvar og tillid.
Det er værdier, vi alle sammen tager med rundt omkring i samfundet, og vi bygger mange af vores institutioner på, at det rent faktisk er sådan.
Så kan vi selvfølgelig ikke have, at der er nogle, der bevidst løber rundt og undergraver de her værdier.
Det kan vi selvfølgelig ikke have.
Det bliver vi selvfølgelig nødt til at stoppe.
Den er ikke længere.
Det her forslag stopper en del af de her ting, men helt generelt vil jeg også sige, at vi i Venstre kigger rundt og ser, om der er andre steder, det er sådan her, og hvis det er sådan andre steder, må vi også sætte os ned der og få det stoppet.
Vi kan ikke have, at der er nogle, der render rundt i vores samfund og bevidst ødelægger den måde, vi taler sammen på, tror på vores myndigheder på og lavet vores retssystem på, og fuldstændig undergraver den måde, vi arbejder med at tage ansvar for vores samfund og bygger vores velfærdsydelser på.
Det går simpelt hen ikke.
Så har vi jo i dag førtidspensionen, som er oppe, og hvorfor har vi førtidspensionen oppe?
Fordi der er nogle, der laver alvorlig kriminalitet, bandekriminalitet.
Vi så i »Den sorte svane«, hvor slemt det er, men det er jo ikke bare der.
Det er også mange andre steder.
Det skal selvfølgelig ikke være muligt at kunne lave organiseret kriminalitet og anden kriminalitet.
Hvis man har ressourcer til det, kan man jo ikke påstå, at man også skal have en førtidspension.
Det hænger simpelt hen ikke sammen.
Så er der det, der er endnu værre i sådan nogle sager, og det er, at man jo reelt går ind og bevirker, at der kommer en mistro til de mennesker, der er i vores samfund, som virkelig reelt ikke kan arbejde, og som får den her førtidspension af helt reelle årsager: Er de nu også nogle af dem?
Det er de selvfølgelig ikke.
Vi har masser af mennesker, der løber rundt og har virkelig brug for den ydelse.
De mennesker skylder vi også, at vi finder de brodne kar, tager dem ud af regnestykket og så siger: Det er dem, der reelt ikke kan arbejde, der får den her ydelse.
Vi har set en hel del eksempler på det.
Nu kalder vi det en frakendelsesordning her i lovforslaget, og at det er førtidspensionen, Arnepensionen, den tidlige pension og seniorpensionen, som vi fratager folk.
Men jeg kan se det mange andre steder også.
Når man skal have adgang til vores velfærdssystem, kan man simpelt hen ikke også være en af dem, der undergraver det hele og ødelægger tilliden, ansvaret og den retfærdighed, der er i vores system.
Lovforslaget gør så også nogle andre ting.
Det hæver karantæneperioden for de samme, altså bandekriminelle, fremmedkrigere og personer dømt for vold mod børn i nære relationer.
Det synes jeg er rimeligt, for vi snakker jo ikke bare om små ting.
Vi snakker om, at der har været nogle ressourcer til at begå alvorlig kriminalitet, og derfor må vi udvide den fra 3 til 5 år.
Ordningen dækker så også noget økonomisk kriminalitet og grov narkokriminalitet, hvilket også undergraver en stor del af tilliden i samfundet og i øvrigt ødelægger mange menneskers liv.
Det handler om ret og rimelighed.
Den er ikke længere.
Venstre bakker fuldstændig op om det her forslag og ser frem til den videre behandling.